b'\n_START_ARTICLE_\nOprit\xc5\xa1nikki\n_START_PARAGRAPH_\nOprit\xc5\xa1nikki (ven. \xd0\xbe\xd0\xbf\xd1\x80\xd0\xb8\xd1\x87\xd0\xbd\xd0\xb8\xd0\xba) oli Ven\xc3\xa4j\xc3\xa4n tsaari Iivana Julman (1533\xe2\x80\x931584) perustaman j\xc3\xa4rjest\xc3\xb6n j\xc3\xa4senen nimitys. Oprit\xc5\xa1nikkien teht\xc3\xa4v\xc3\xa4n\xc3\xa4 oli hallita Ven\xc3\xa4j\xc3\xa4\xc3\xa4n kuuluneita Oprit\xc5\xa1ninaksi kutsuttuja et\xc3\xa4isi\xc3\xa4 alueita, tuhota kaikenlainen Iivanan valtaan kohdistuva vastarinta ja pelottaa alueiden asukkaat uskollisiksi alamaisiksi. Oprit\xc5\xa1nikkeja pidet\xc3\xa4\xc3\xa4n historiallisena esimerkkin\xc3\xa4 hirmuhallinnon valtakoneistoon kuuluvasta salaisesta poliisista. _NEWLINE_Oprit\xc5\xa1nikkien tunnuksissa oli koirien p\xc3\xa4it\xc3\xa4 ja luutia. Symbolit kertoivat, ett\xc3\xa4 oprit\xc5\xa1nikit tulevat vainuamaan tsaarin vastustajat ja lakaisemaan n\xc3\xa4m\xc3\xa4 pois Ven\xc3\xa4j\xc3\xa4lt\xc3\xa4. Uskollisuutensa vuoksi heit\xc3\xa4 my\xc3\xb6s kutsuttiin joskus "tsaarin koiriksi". Tsaari muodosti my\xc3\xb6s oman henkivartiokaartinsa valituista oprit\xc5\xa1nikeista._NEWLINE_Oprit\xc5\xa1nikkien tarkoitus oli hallita kauhulla ja niin he my\xc3\xb6s tekiv\xc3\xa4t. He teloittivat tsaarin vastustajina kokonaisia sukuja ja klaaneja, jopa kyli\xc3\xa4 ja kaupunkeja. Merkitt\xc3\xa4vin tapahtuma oli vuoden 1571 Novgorodin puhdistus, jossa kidutettiin ja teloitettiin historioitsijoiden laskelmien mukaan kahdesta tuhannesta jopa 15 000 kaupunkilaiseen._NEWLINE_Pjotr T\xc5\xa1aikovski s\xc3\xa4velsi vuosina 1870\xe2\x80\x931872 Ivan Lazjetjnikovin 1842 kirjoittamaan n\xc3\xa4ytelm\xc3\xa4\xc3\xa4n perustuvan oopperan Oprit\xc5\xa1nik.'